” تُرس ”
آزمانکار: گُلام بلوچ
داں دراجیں مُدتے ءَ من سیر کُت نہ کتگ، ءُ لُنڈ ءُ بانڈ بیتگاں، نی منی اُمبر 40 سال بیت ، مرچی
منی سیرءِ پنچمی روچ اِنت، بلئے من هچ گل ءُ شادان نہ آں، منی دپ گوں هاکاں سَک اِنت، سیرءَ
چہ پیسر من چینچو واهِشت دلا داشتگ، بلئے اے پنچیں روچاں منءَ وشی هرام بہ بات،
مَردم سیر پرچہ کنت؟ اینچو هرچ درچ پرچہ کنت ؟ دریگتیں منی بانوریں جنین مدینہ ءَ بزانت ایں، دریگتیں من مدینہ مہ گپتیں، دگہ لنگ کور ءُ منڈے ءَ گوں سیر کُتیں، همے کہ شپ بیت منی جانءِ تہا پورا کِرم گوازی کن اَنت، منی دست ءُ پاد چم ءُ دلءَ پورا کرنٹ مان بیت، من چون بکناں من کجا بہ رواں مدینہ دست پہ جانءَ نیلیت، من وتی زندا شراب نہ وارتگ بلئے مجبوراں کہ مرچی شراب بہ وراں، مرچی شپ من باں یا مدینہ بیت، دوشیگیں ازاباں گوں من سهبءَ مہلا لوگءَ درکپتاں،مگرب کہ بوت من شریءِ سرا شراب وارت ، انچو شراب وارت کہ وتی بند ءُ بوگ گوں شراباں بُک دات ءُ درکت آں،
شپءِ دوازدا بج بوت، تترانءَ لوگءَ شُتاں، بانءِ دروازگ پچ کُت ،گنداں مدینہ بانوری بشانگءِ تہا تچک اِنت ءُ وپتگ، منی گندگءَ گوں پاد اتک ءُ گُشگ ءَ لگ اِت، تو سهبیگین ایں کجا بیتگ ئے؟
تو نان وارتگ، تو هچ نہ گُش ئے ، تئی چم سهُر سهراں، تو شرابءِ بوهءَ اِت، تو شراب وارتگ، آئیءَ یکپارگی ءُ یکیں گین ءَ اے کُلیں جُست کت اَنت، من هچ نہ گُشت، یک جُستےءِ پسو ندات، چک ترینت واتر پُشتہ شُت ءُ دروازگ تہا چہ کڑی جت ءُ بَست،
مدینہ وتی بانکُر ءُ بگلاں جت………….،مدینہ گریوگءَ لگ اِت، مدینہ ءِ گریوگ چو زنڈیں سِنگءِ وڑا منی نِشہءِ شیشگءَ پروشان اتاں، پرشان پرشان ….. گُڈیءَ منی شرابءِ نشہ ءَ چو تراسیں مُرغءِ وڑا بال کُت ءُ دروازگءِ چیرا چہ شپیرگءَ دراتک ءُ شُت،
مدینہ ءَ گریوگ بس کتگ اَت ءُ نی منءَ گریوگاں بڈا زرتگ اَت، من گار گارا گریوکءَ اتاں، منی گریوگاں گوں مدینہ پدا گریوگءَ لگ اِت،گریوگ گریوگءِ تہا گوں ارس هواریں لبزاں گُشگءَ لگ اِت، منی گہار ءِ لاپ پُر بیتگ ءُ پہ چُک ءَ کپتگ ءُ مُرتگ، منی نزیکءَ میا، پدا لاپ پُر بیت، پدا من چُک ءِ سرا چِلگ باں ءُ ……………..،
“هلاس”